AOT วิ่ง 1.31% รับข่าวกำไรปี 58 โต 53% กูรูแนะซื้อเป้าปีหน้า 360 บ.
AOT วิ่ง 1.31% รับข่าวกำไรปี 58 โต 53% โดยราคาปิดตลาดอยู่ที่ 310.00 บาท บวก 4.00 บาท หรือ 1.31% สูงสุด 312.00 บาท ต่ำสุด 307.00 บาท มูลค่าการซื้อขาย 609.31 ล้านบาท ด้านบล.เออีซี แนะซื้อเป้าปีหน้าสูงถึง 360 บ. เนื่องจากแนวโน้มปี 59 สดใสต่อเนื่อง หลังเปิดอาคารสนามบินใหม่รองรับการขยายตัว
30 พ.ย. 2558

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ปิดตลาดรอบเช้า (30 พ.ย.) อยู่ที่ 310.00 บาท บวก 4.00 บาท หรือ 1.31% สูงสุด 312.00 บาท ต่ำสุด 307.00 บาท มูลค่าการซื้อขาย 609.31 ล้านบาท ขณะที่ดัชนีหุ้นไทยโดยรวมลบ 1.44%

 
ด้านบล.เคทีบี (ประเทศไทย) ระบุในบทวิเคราะห์ (30 พ.ย.) ว่า ภาพรวมการท่องเที่ยวยังสดใสในระยะยาว ขณะที่ ปี 2559 บริษัทจะมีกำไรเติบโตเด่นจากผลบวกของการเปิดอาคารสนามบินใหม่เพิ่ม ทั้งนี้ คงแนะนำ “ซื้อ” โดยปรับราคาเป้าหมายปี 2559 ขึ้นเป็น 350 บาท จากเดิมที่ 335 บาท เนื่องจากมีการปรับคาดการณ์กำไรขึ้น
 
ด้านบล.เออีซี ระบุในบทวิเคราะห์ (30 พ.ย.) ว่า แนวโน้มของราคาน้ำมันยังเป็นขาลง โดยจะส่งผลดีต่อตัวบริษัทเอง เนื่องจากมีต้นทุนของราคาน้ำมันต่ำลง ซึ่งเป็นปัจจัยสำคัญที่ผลักดันให้ตัวเลขสถิติ การบินทั่วโลกมีแนวโน้มสดใส บวกกับมีแรงหนุนจากแผนลงทุนท่าอากาศยานเพื่อรองรับการเติบโตของผู้โดยสารและผลักดันผลกำไรในระยะยาว
โดยช่วง 2 ปีข้างหน้า (ปี 2558/59-2559/60) คาด AOT มีกำไรปกติโตเฉลี่ยปีละ 13.6% อีกทั้งราคาหุ้นปัจจุบันยังมี Upside 17.6% จากมูลค่าพื้นฐาน ปี 2558/59 (สิ้นสุด ก.ย. 59) ที่ 360 บาท (อิงวิธี DCF) จึงคงคำแนะนำ “ซื้อ”
 
ขณะที่ ผลการดำเนินงานประจำปี 2558 สิ้นสุดวันที่ 30 ก.ย.58 (รวมบริษัทย่อย) มีกำไรสุทธิ 1.87 หมื่นล้านบาท หรือมีกำไรสุทธิ 13.11 บาทต่อหุ้น เพิ่มขึ้น 53% จากช่วงเดียวกันของปีก่อนที่มีกำไรสุทธิ 1.22 หมื่นล้านบาท หรือมีกำไรสุทธิ 8.55 บาทต่อหุ้น
ทั้งนี้ จากผลการดำเนินที่เพิ่มขึ้นมีสาเหตุหลักคือ จำนวนเที่ยวบิน และจำนวนผู้โดยสารโดยรวมของทั้ง 6 ท่าอากาศยานเพิ่มขึ้น รวมถึงบริษัทมีค่าใช้จ่ายลดลงจากปีก่อน